Moord- en verkragtingverdagte soekJurgen Vanderkeere Jurgen Vandekeere, ‘n 37-jarige man wat teregstaan vir die moord en verkragting van Chantelle Barnard (20) van Benoni, is soek nadat hy nie Maandag vir die moordverhoor opgedaag het nie. Hy word daarvan beskuldig dat hy Barnard op 1 April 2011 in sy huis in Benoni verkrag en vermoor het. Barnard is na bewering verkrag, keelaf gesny en toe gebad. Haar ma, Suzette, het die aand omstreeks 22:00 op haar naakte liggaam op die slaapkamer se vloer afgekom. Vandekeere se pa was die opsigter van ’n woonstel op ’n hoewe in Doreenweg, waar Barnard saam met haar ma, broer en mansvriend gewoon het. Vandekeere is op die toneel in hegtenis geneem en is later borgtog geweier in die Benoni-streekshof. Hy was vir ongeveer twee maande lank in aanhouding toe hy die hooggeregshof genader het om borgtog, en waar dit toegestaan is. Hy moes Maandag weer in die hof verskyn het, maar het nooit opgedaag nie. Awie du Plooy, die hoof van kriminele justisie by die Benoni se gemeenskappolisieforum, het Maandag aan Maroela Media gesê Vandekeere het Vrydag nog as deel van sy borgtogvoorwaardes by die polisie gaan inteken. “Vanoggend het hy net nie by die hof opgedaag nie en is ons saam met die polisie op soek na hom,” het hy gesê. Chantelle Barnard Volgens Du Plooy staar Vandekeere nou ekstra aanklagte van minagting van die hof asook die breek van borgtogvoorwaardes in die gesig. Mense met meer inligting oor waar Vandekeere hom mag bevind, kan Du Plooy by 073 219 9689 bel. Die ondersoekbeampte, ao. Pieter Mbonani kan ook by 082 301 2276 gebel word.